CELEX: 62012TN0091
Language: da
Date: 2012-02-23 00:00:00
Title: Sag T-91/12: Sag anlagt den 23. februar 2012 — Flying Holding m.fl. mod Kommissionen

28.4.2012   
            
            
               DA
            
            
               Den Europæiske Unions Tidende
            
            
               C 126/20
            
         Sag anlagt den 23. februar 2012 — Flying Holding m.fl. mod Kommissionen
   (Sag T-91/12)
   2012/C 126/40
   Processprog: fransk
   
      Parter
   
   
      Sagsøgere: Flying Holding NV (Antwerpen-Wilrijk, Belgien), Flying Group Lux SA (Luxembourg, Luxembourg) og Flying Service NV (Antwerpen-Deurne, Belgien) (ved advokaterne C. Doutrelepont og V. Chapoulaud)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Kommissionens afgørelser af 15. december 2011 og 17. januar 2012 annulleres.
            
         
               —
            
            
               Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Med det foreliggende søgsmål har sagsøgerne nedlagt påstand om annullation af Kommissionens afgørelser, hvorved sagsøgernes anmodning om at deltage i et begrænset udbud om levering af ikke-regelmæssig persontransport med fly og chartring af taxifly blev afvist (1).
   Til støtte for søgsmålet har sagsøgerne anført 5 anbringender
   
               1)
            
            
               Det første anbringende vedrører en manglende eller utilstrækkelig begrundelse, idet Kommissionen i sin anden afgørelse af 17. januar 2012 hverken har undersøgt eller reageret på de oplysninger, der er blevet fremsendt til den af sagsøgerne efter afgørelsen af 15. december 2011.
            
         
               2)
            
            
               Det andet anbringende vedrører en tilsidesættelse af retten til forsvar, idet Kommissionen har støttet sig på oplysninger, den har indhentet hos de luxembourgske myndigheder, uden at oplysningerne er blevet fremsendt til sagsøgerne, inden afgørelsen af 15. december 2011 blev vedtaget.
            
         
               3)
            
            
               Det tredje anbringende vedrører en tilsidesættelse af princippet om god forvaltningsskik, idet Kommissionen i den første afgørelse har lagt dokumenter til grund uden at anmode om sagsøgernes opfattelse i den henseende og har opretholdt den første afgørelse ved den anden afgørelse uden at udtale sig om de nye oplysninger, som sagsøgerne har fremført i mellemtiden.
            
         
               4)
            
            
               Det fjerde anbringende vedrører en tilsidesættelse af proportionalitetsprincippet, idet Kommissionen ikke har truffet den mindst indgribende foranstaltning over for sagsøgerne, da den forbød dem at deltage i et begrænset udbud for indgåelse af en rammeaftale med den begrundelse, at oplysningerne vedrørende det luxembourgske selskab Flying Group ikke er korrekte, retvisende og fuldstændige, hvorimod de oplysninger, der er relevante og direkte relateret til genstanden for kontrakten, blev fremsendt rettidigt.
            
         
               5)
            
            
               Det femte anbringende vedrører en tilsidesættelse af artikel 89 i finansforordningen (2) og artikel 135 i forordningen om gennemførelse af finansforordningen (3), idet Europa-Kommissionen har krævet af sagsøgerne, at de fremsender oplysninger om deres luxembourgske selskaber, der ikke er direkte relateret til genstanden for kontrakten, der kun vedrører lufttransport fra Bruxelles, til Kommissionen.
            
         
      (1)  EUT 2011/S 192-312059.
   
      (2)  Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 248, s. 1).
   
      (3)  Kommissionens forordning (EF, Euratom) nr. 2342/2002 af 23.12.2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT L 357, s. 1).